Oficialusis leidinys L 088 , 05/04/1996 p. 0005 - 0006



Tarybos Direktyva 96/21/EB 1996 m. kovo 29 d. iš dalies keičianti Komisijos direktyvą 94/54/EB dėl privalomo rodmenų, nenurodytų Tarybos direktyvoje 79/112/EEB, nurodymo ženklinant etiketėmis tam tikrus maisto produktus EUROPOS SĄJUNGOS TARYBA, atsižvelgdama į Europos bendrijos steigimo sutartį, atsižvelgdama į 1978 m. gruodžio 18 d. Tarybos direktyvą 79/112/EEB dėl valstybių narių įstatymų, susijusių su galutiniam vartotojui skirtų maisto produktų ženklinimu etiketėmis, pateikimu ir reklama, suderinimo [1], ypač į jos 4 straipsnio 2 dalį, atsižvelgdama į 1994 m. birželio 30 d. Europos Parlamento ir Tarybos direktyvą 94/35/EB dėl maisto produktuose naudojamų saldiklių [2], ypač į jos 6 straipsnį, atsižvelgdama į Komisijos pasiūlymą, kadangi 1994 m. lapkričio 18 d. Komisijos direktyvoje 94/54/EB dėl privalomo rodmenų, nenurodytų Tarybos direktyvoje 79/112/EEB, nurodymo ženklinant etiketėmis tam tikrus maisto produktus [3] yra maisto produktų, kurių etiketėse turi būti kai kurie papildomi rodmenys, sąrašas; kadangi šios direktyvos tikslas – papildyti minėtą priedą informacija apie maisto produktus, kurių sudėtyje yra saldiklių; kadangi atsižvelgiant į siūlomos priemonės taikymo sritį ir padarinius, šioje direktyvoje nurodytos Bendrijos priemonės yra ne tik būtinos, bet ir esminės, jei norima pasiekti nustatytų tikslų; kadangi tų tikslų vienos valstybės narės pasiekti negali; kadangi, be to, Direktyva 94/35/EB jau numato siekti tokių tikslų Bendrijos lygiu; kadangi norint vartotojams suteikti pakankamai informacijos, maisto produktų, kurių sudėtyje yra saldiklių, etiketėse turi būti apie tai pateikta informacija; kadangi, be to, maisto produktų, kurių sudėtyje yra tam tikrų kategorijų saldiklių, etiketėse taip pat turėtų būti įspėjimai; kadangi vadovaujantis Direktyvos 79/112/EEB 17 straipsnyje ir Direktyvos 94/35/EB 7 straipsnyje nustatyta tvarka šios direktyvos projektas buvo pateiktas Maisto produktų nuolatiniam komitetui; kadangi šis komitetas negalėjo pareikšti nuomonės; kadangi, vadovaudamasi ta pačia tvarka, Komisija Tarybai pateikė pasiūlymą dėl priemonių, kurių turi būti imtasi, PRIĖMĖ ŠIĄ DIREKTYVĄ: 1 straipsnis Direktyvos 94/54/EB priedas yra papildomas taip: "Maisto produktų tipas arba kategorija | Rodmenys | Maisto produktai, kurių sudėtyje yra saldiklio ar saldiklių, leistų Direktyva 94/35/EB | "su saldikliu (-iais)"Su šiuo rodmeniu nurodomas pavadinimas, kuriuo produktas yra parduodamas, kaip nustatyta Direktyvos 79/112/EEB 5 straipsnyje. | Maisto produktai, kurių sudėtyje yra cukraus priedų arba cukrų ir saldiklio arba saldiklių, leistų Direktyva 94/35/EB | "su cukrumi (-ais) ir saldikliu (-ais)"Su šiuo rodmeniu nurodomas pavadinimas, kuriuo produktas yra parduodamas, kaip nustatyta Direktyvos 79/112/EEB 5 straipsnyje. | Maisto produktai, kurių sudėtyje yra aspartamo | "sudėtyje yra fenilalanino šaltinis" | Maisto produktai, kurių sudėtyje yra daugiau kaip 10 % poliolio priedų. | "vartojant didelius kiekius, gali atsirasti vidurių paleidžiamasis poveikis" | 2 straipsnis Valstybės narės, jei būtina, iki 1996 m. liepos 1 d. iš dalies pakeičia savo įstatymus ir kitus teisės aktus, kad: - ne vėliau kaip iki 1996 m. liepos 1 d. būtų pradėta leisti prekiauti produktais, kurie atitinka šią direktyvą, - nuo 1997 m. liepos 1 d. būtų uždrausta prekiauti produktais, kurie neatitinka šios direktyvos. Tačiau iki tos datos pateiktais į rinką arba paženklintais produktais, kurie neatitinka šios direktyvos, prekiauti galima, kol pasibaigs jų atsargos. Jos nedelsdamos apie tai praneša Komisijai. Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės. 3 straipsnis Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje. 4 straipsnis Ši direktyva skirta valstybėms narėms. Priimta Briuselyje, 1996 m. kovo 29 d. Tarybos vardu Pirmininkas T. Treu [1] OL L 33, 1979 2 8, p. 1. Direktyva su paskutiniais pakeitimais, padarytais Direktyva 93/102/EB (OL L 291, 1993 11 25, p. 14). [2] OL L 237, 1994 9 10, p. 3. [3] OL L 300, 1994 11 23, p. 14. --------------------------------------------------